b'\n_START_ARTICLE_\nLuola (rakennettu)\n_START_PARAGRAPH_\nLuola on peruskallion sis\xc3\xa4\xc3\xa4n rakennettu tila, jonka on tarkoitus suojata k\xc3\xa4ytt\xc3\xa4ji\xc3\xa4\xc3\xa4n normaalia voimakkaammilta ulkoisilta uhkilta tai jopa sotatoimilta.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLuoliin on sijoitettu useat asevoimien varasto-, johtamis- ja esikuntatilat ja lis\xc3\xa4ksi luolia k\xc3\xa4ytet\xc3\xa4\xc3\xa4n v\xc3\xa4est\xc3\xb6nsuojina. My\xc3\xb6s parkkihalli (parkkiluola) on luolan tyypillinen k\xc3\xa4ytt\xc3\xb6tarkoitus maan pinnalla olevan rakennusalan s\xc3\xa4\xc3\xa4st\xc3\xa4miseksi. My\xc3\xb6s tehdas tai sen osia voi sijaita luolatiloissa. Esimerkki t\xc3\xa4st\xc3\xa4 Suomessa on Metson Jyv\xc3\xa4skyl\xc3\xa4n Rautpohjan paperikonetehtaan osat._NEWLINE_My\xc3\xb6s tunneleiden yhteyteen on rakennettu luolia. Luolan rakentamista nimitet\xc3\xa4\xc3\xa4n louhinnaksi. Usean luolan muodostama, yleens\xc3\xa4 yhteisell\xc3\xa4 sis\xc3\xa4\xc3\xa4nk\xc3\xa4ynnill\xc3\xa4 varustettu rakennelma on luolasto._NEWLINE_Suomessa esimerkki laajasta luolastosta on aikaisemmin puolustusvoimien k\xc3\xa4yt\xc3\xb6ss\xc3\xa4 ollut Kanavuoren luolasto Jyv\xc3\xa4skyl\xc3\xa4ss\xc3\xa4. Siviiliorganisaatioista esimerkiksi Nokian Kalkussa sijaitseva Suomen Punaisen Ristin logistiikkakeskus, joka varastoi katastrofiavun tarvikkeita, on sijoitettu Mustavuoren sis\xc3\xa4\xc3\xa4n luolatiloihin. Eurajoella sijaitsee ydinj\xc3\xa4tteiden loppusijoitusluolasto tutkimustila Onkalo, joka on yli 300 metrin syvyydess\xc3\xa4. Lis\xc3\xa4ksi muun muassa teleoperaattoreilla on k\xc3\xa4yt\xc3\xb6ss\xc3\xa4\xc3\xa4n luolatiloja.\n_START_SECTION_\nLuolastoja muualla\n_START_PARAGRAPH_\nMaailmalla tunnettuja luolastoja on muun muassa Yhdysvaltain ja Kanadan ilmapuolustuksen komentokeskuksen k\xc3\xa4yt\xc3\xb6ss\xc3\xa4 oleva, 1950- ja 1960-luvulla rakennettu NORAD Coloradon Cheyenne-vuoressa.'